René Blum
De René Blum, gebuer de 17. Februar 1889 zu Esch-Uelzecht a gestuerwen de 25. Dezember 1967 um Briddel, war e lëtzebuergeschen Affekot, Diplomat a Politiker (LSAP).

Hie war vun 1926 bis 1933 a vun 1935 bis 1937 President vum Fräidenkerbond.

De René Blum hat säi Cabinet als Affekot an der Stad a gouf 1918 als Vertrieder vun der Aarbechterpartei an d'Chamber gewielt. Hien ass do als aussergewéinleche Rhetoriker a Schaffert opgefall. En ettlech vu sengen deponéierte Gesetzespropositioune ginn nach haut zitéiert:
 1924: éischte Versuch fir d'Verankerung vum Déiereschutz an d'Lëtzebuerger Gesetz. Allerdéngs gouf dat éischt Gesetz iwwer den Déiereschutz eréischt am Februar 1965 gestëmmt
 1926: d'Propositioun iwwer d'Acquisitioun an de Verloscht vun der lëtzebuergescher Nationalitéit, déi am Gesetz vum 23. Abrëll 1934 hiren Nidderschlag fonnt huet.

Den 8. Abrëll 1937 huet hie seng Mandater als Deputéierten an als President vun der Aarbechterpartei opginn, well grouss Deeler aus senger Partei sech net der Liga fir d'Verdeedegung vun der Demokratie ugeschloss hunn an dergéint ware fir mat de Kommunisten zesummenzeschaffen. Hie war dunn ee vun den aktiivste Leaderen am Referendum géint Maulkuerfgesetz.

No der Nidderlag vun der Regierung beim Referendum an no der Demissioun vum Premierminister Joseph Bech gouf d'Regierung ëmgebilt, an de René Blum gouf Minister fir Justiz, ëffentlech Aarbechten a Verkéier.

A senger Zäit als Justizminister ass hien opgefall duerch säi verständnesvollt zoudeele vun Areespermise fir Naziflüchtlingen aus Däitschland. De 6. Abrëll 1940 huet hien als Minister demissionéiert a goung no der Occupatioun vu Lëtzebuerg fir d'éischt a Frankräich an duerno an England an den Exil.

Nom Krich gouf hien éischte Lëtzebuerger Ambassadeur an der deemoleger UdSSR. Do huet hie sech voll engagéiert fir déi Lëtzebuerger Zwangsrekrutéiert aus der russescher Gefaangenschaft op Lëtzebuerg ze rapatriéieren.

No senger Zäit als Ambassadeur huet hien ëmmer nees versicht, déi duerch de Kale Krich bedéngt äiseg Relatiounen tëscht Lëtzebuerg an der UdSSR ze verbesseren. Hie war Éierepresident vun der Association Luxembourg - URSS.

De René Blum war de Jong vum Cheemiker Louis Blum.

Seng Carrière 
 1918-1937: Deputéierten an der Chamber
 1925-1926: President vun der Chamber
 1937-1940: Minister fir Justiz, ëffentlech Aarbechten a Verkéier an der Regierung Dupong-Krier
 1944-1955: Lëtzebuerger Ambassadeur zu Moskau

Gielercher 
 Grand-Officier vum Ordre de la couronne de chêne
 Grand Cordon vum Ordre de la Couronne (Promotioun 1939)

Kuckt och 
 Lëscht vun de lëtzebuergesche Regierungsmemberen

Gebuer 1889
Gestuerwen 1967
Lëtzebuergesch Deputéiert
Lëtzebuergesch Ministeren
Justizministere vu Lëtzebuerg
Lëtzebuergesch Chamberpresidenten
Lëtzebuergesch Ambassadeuren
Grand officier de l'ordre de la couronne de chêne
Membere vun der Assemblée consultative
Membere vun der Assemblée constituante vun 1918
Grand-Croix vum Ordre de la Couronne